Et planlagt verk i India, kalt Øvre Siang vannkraftverk, er prosjektert med en effekt på 12 000 MW, mens et hittil ikke igangsatt prosjekt i Nepal, kalt Chisapani-demningen, planlegges utbygget med mellom 3 600 og 10 800 MW produksjonskapasitet. Det indisk-nepalske Pancheshwar-prosjektet kan bli på mer enn 10 000 MW med en inntil 315 m høy demning. Andre store prosjekter som skal igangsettes og allerede er under bygging, omfatter Turukhansk-demningen i Nedre Tunguska (Russland), Rogun-demningen i Tadsjikistan (3 600 MW), Kambar-Ata-1 i Kirgisistan 1 860 MW), samt flere kinesiske kraftverk i øvre Mekong. Den urealiserte Kalabagh-demningen (3 600 MW) i Pakistan har inntil videre blitt skrinlagt av politiske årsaker. Pakistan har akutt kraftmangel, men makter ikke å igangsette større prosjekter.